อย่ากลัวแพ้
โดย...ชัตน์วรี (shewarat@hotmail.com)
7 ม.ค. 2559

โดย...ชัตน์วรี ([email protected])
ได้มีโอกาสได้ไปฟัง สมคิด จาตุศรีพิทักษ์ รองนายกรัฐมนตรี พูดในงานสัมมนา เศรษฐกิจไทยปี 59 มองไปข้างหน้า โอกาสและความท้าทาย จัดโดยสมาคมผู้สื่อข่าวเศรษฐกิจ
ขออนุญาตเก็บเกร็ดเล็กๆ น้อยๆ มาเล่าสู่ให้ฟัง 
สะดุดกับคำที่ สมคิด พูด คือ “เกียซู” ซึ่งเป็นภาษาจีน แปลว่า “กลัวแพ้” กับ “Beat “ “เอาชนะ”
สมคิด บอกว่า หนึ่งในนโยบายรัฐบาลให้ความสำคัญ คือ การสร้างนักรบเศรษฐกิจ และสตาร์ทอัพ หรือสร้างผู้ประกอบการรุ่นใหม่ๆ ให้เกิดขึ้น เนื่องจากปัจจุบันมูลค่าตามตลาดหุ้น (มาร์เก็ตแคป) ที่สุด 10 อันดับแรก ได้เปลี่ยนเป็นเทคโนโลยีใหม่ๆ ไม่ว่าจะเป็นเฟซบุ๊ก กูเกิล แอปเปิ้ล อุตสาหกรรมเก่าๆ เริ่มที่จะถดถอยลง  
ดังนั้น ต้องผลักดันคนรุ่นใหม่อย่า “เกียซู หรือกลัวแพ้” ซึ่งคนสิงคโปร์จะ “กลัวแพ้” มาก ถึงกับทำหนังสืออย่า “เกียซู” เพราะคนสิงคโปร์ทุกอย่างต้องเป็นที่หนึ่ง ต้องมีคุณภาพ สิ่งที่แข็งแกร่งที่สุด ก็คือ ทรัพยากรบุคคล เพราะเขามีรากฐานมั่นคงด้านการศึกษาและมีระเบียบวินัย
สตาร์ทอัพรุ่นใหม่ ก็ต้องอย่า “เกียซู” เช่นกัน “ต้องกล้าที่จะล้มก่อนถึงจะลุกได้” “ไม่ล้ม ไม่ลุก ไม่แพ้” แล้วจะรู้จักชนะได้อย่างไร 
อีกคำหนึ่งคือ “Beat” คือ “เอาชนะ” สมคิด บอกว่า การบีทเป็นเรื่องที่ท้าทายมาก พวกชอบเล่นหุ้น ก็มีความสุขมากที่จะ “บีทมาร์เก็ต” คือ “การชนะตลาด”
ยิ่งเมื่อธนาคารแห่งประเทศไทย (ธปท.) คาดการณ์ปีนี้อัตราการเติบโตเศรษฐกิจ (จีดีพี) ขยายตัว 3.5% ขณะที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) คาดว่าจีดีพีขยายตัว 3-4% ส่วนไอเอ็มเอฟมองว่าขยายตัว 2.5%
แม้หลายคนมองว่าเศรษฐกิจปีนี้อาจไม่สดใส แต่รัฐบาลมองว่าเป็นความท้าทาย และทุกคนต้องช่วยกันเอา “ชนะ” คำทำนายให้เศรษฐกิจดี โดยเฉพาะการเติบโตของจีดีพีมีปัจจัยหลายตัว ทั้งการบริโภค การลงทุน การใช้จ่ายภาครัฐ และการส่งออก ทุกอย่างรัฐบาลมีมาตรการสนับสนุนเต็มที่  
แต่ถ้าใส่ปัจจัย “สมคิด” เพิ่มไปอีกทุกตัว เราคงได้เห็นเศรษฐกิจไทยสดใสแน่นอน
คงต้องอดใจรอหน่อยว่า ปัจจัย “สมคิด” ที่ว่าจะมากระตุ้นเศรษฐกิจนั้นเป็นอะไร แต่ที่แน่ๆ การสร้างความเชื่อมั่น ก็ทำให้เครื่องเศรษฐกิจเริ่มที่จะเดินเครื่องได้